**Seiken densetsu** (jap. 聖剣伝説), myös nimellä **Mana**, on Square Enixin omistama roolipelisarja. Sen kehitti alun perin Square, ja sen suunnittelusta on pitkälti vastannut sarjan luojana tunnettu Kōichi Ishii. Sarjan pelejä on julkaistu käsi- ja kotikonsoleille sekä matkapuhelimille. Pääosin toimintaroolipeleiksi luokitelluille *Seiken densetsu* -peleille ovat tyypillisiä reaaliaikaiset taistelut. Pelejä yhdistävät myös useassa osassa esiintyneet olennot ja taianomainen Mana-puu, jota sarjan tarinoissa yritetään puolustaa.

Pelisarja syntyi vuonna 1991, joskin peruuntunut *Seiken densetsu* -nimikettä käyttävä peli oli ollut kehitteillä neljä vuotta aiemmin. Sarjan ensimmäinen osa kuului *Final Fantasy* -sarjan sivutarinoihin, ja seuraavan pelin *Secret of Manan* myötä *Seiken densetsu* kehittyi omaksi sarjakseen. Vuosina 2006–2007 Square Enix julkaisi *World of Mana* -hankkeen yhteydessä useita pelejä, jotka ovat tuoneet *Seiken densetsuun* uusia peli-ideoita. Pelisarjan nimellä on ilmestynyt myös sarjakuvia. *Seiken densetsu* -pelejä on kehuttu grafiikasta ja musiikista, ja esimerkiksi *Secret of Mana* on useasti valittu yhdeksi kaikkien aikojen parhaista peleistä. *World of Manaan* kuuluvat osat eivät tosin ole saaneet yhtä hyvää vastaanottoa kuin aiemmat pelit.

Pelit
-----

### 1991–2003


| Pelimuut nimet | Julkaistu | Alusta |
| --- | --- | --- |
| *Mystic Quest**Seiken densetsu: Final Fantasy gaiden**Final Fantasy Adventure* | 1991 | Game Boy |
| *Secret of Mana**Seiken densetsu 2* | 1993 | Super Nintendo |
| *Seiken densetsu 3* | 1995 | Super Famicom |
| *Seiken densetsu: Legend of Mana**Legend of Mana* | 1999 | PlayStation |
| *Sword of Mana**Shin'yaku Seiken densetsu* | 2003 | Game Boy Advance |
|

*Seiken densetsu* -sarjan ensimmäinen osa oli Euroopassa nimellä *Mystic Quest* ja Pohjois-Amerikassa nimellä *Final Fantasy Adventure* julkaistu *Seiken densetsu: Final Fantasy gaiden*, joka ilmestyi Game Boylle 1991; Sunsoft julkaisi pelin uudelleen 1998. *Mystic Quest* sai jonkin verran vaikutteita alkuperäisestä emosarjastaan *Final Fantasystä*, josta se kuitenkin eroaa siten, että peli painottuu enemmän toimintaan. *Mystic Questissä* pelaaja voi myös itse valita, mitä pelihahmon ominaisuuksia hahmonkehityksen yhteydessä parannetaan. Pelaajan ohjaamaa päähenkilöä avustavat tarinan edetessä eri taitoihin erikoistuneet NPC-hahmot.

Kaksi sarjan peliä on ilmestynyt Super Nintendo Entertainment Systemille. Pohjois-Amerikassa ja Euroopassa *Secret of Manana* tunnettu *Seiken densetsu 2* julkaistiin Super Famicomille ja Super Nintendo Entertainment Systemille. Suunnittelun alkuvaiheessa peli oli tarkoitus sovittaa konsolin CD-lisälaitteelle, mutta Nintendon luovuttua laitteen kehityksestä peli päätyi tavanomaiselle kasetille. *Secret of Mana* esitteli pelihahmoa ympäröivän komentovalikon, jota on käytetty myöhemmissäkin osissa. Pelin muita ominaisuuksia ovat aseiden päivittäminen ja konsoliroolipeleille epätavallinen kolmen pelaajan moninpeli. Vuonna 2008 pelistä julkaistiin ladattava versio Wiin Virtual Console -palvelussa. Toinen Super Nintendolle kehitetty sarjan osa oli vuonna 1995 ilmestynyt *Seiken densetsu 3*. Peli julkaistiin ainoastaan Japanissa, mutta siitä laadittiin myös epävirallinen englanninkielinen käännös. *Seiken densetsu 3:ssa* on edellisosia siinä mielessä enemmän valinnanvaraa, että pelissä voi muodostaa kolmijäsenisen ryhmän kuudesta vahvuuksiltaan vaihtelevasta hahmovaihtoehdosta. Valittu kokoonpano vaikuttaa pelin juoneen. Uudistuksia ovat myös vuorokaudenajan vaihtuminen päivästä yöhön sekä valon ja pimeyden luokkiin jakautuva hahmoluokkajärjestelmä.

Seuraavan konsolisukupolven *Seiken densetsu* -peli oli PlayStationille vuonna 1999 ilmestynyt *Seiken densetsu: Legend of Mana*, joka nimettiin Pohjois-Amerikassa *Legend of Manaksi*. Aiemmista osista peli eroaa siten, että pelaajan on itse luotava pelimaailma eri tehtävistä saamillaan artefakteilla, jotka muuntuvat esimerkiksi kaupungeiksi ja vuoriksi. Väliaikaisten NPC-hahmojen lisäksi pelin päähahmoa voivat avustaa pyydystettävät lemmikkieläimet ja rakennettavat golemit. Neljä vuotta myöhemmin sarja palasi käsikonsoliformaattiin Game Boy Advancelle kehitetyn *Sword of Manan* myötä, joka tunnetaan Japanissa *Shin'yaku Seiken densetsuna*. *Sword of Mana* on Brownie Brownin kehittämä päivitetty versio *Mystic Questista*. Se poikkeaa esikuvastaan niin grafiikaltaan kuin pelillisiltä piirteiltään.

### *World of Mana*


| Pelimuut nimet | Julkaistu | Alusta |
| --- | --- | --- |
| *Children of Mana**Seiken densetsu: Children of Mana* | 2006 | Nintendo DS |
| *Seiken densetsu: Final Fantasy gaiden* | 2006 | Matkapuhelin |
| *Seiken densetsu: Friends of Mana* | 2006 | Matkapuhelin |
| *Seiken densetsu 4**Dawn of Mana* | 2006 | PlayStation 2 |
| *Heroes of Mana**Seiken densetsu: Heroes of Mana* | 2007 | Nintendo DS |

*Seiken densetsu* elvyttämiseen tarkoitettu *World of Mana* -kampanja julkistettiin heinäkuussa 2005. Pelisarja muuttui hankkeen myötä lajityyppiensä osalta monipuolisemmaksi. *World of Mana* alkoi Nex Entertainmentin kehittämällä ja vuonna 2006 Nintendo DS:lle julkaistulla *Children of Manalla*. Pelissä valitaan pelihahmo useista vaihtoehdoista, joilla on omat vahvuutensa. Nintendo DS:lle ilmestyi vuonna 2007 myös Brownie Brownin kehittämä *Heroes of Mana*, joka on lajityypiltään reaaliaikainen strategiapeli. Pelin tarina edeltää *Seiken densetsu 3:n* tapahtumia. Toisin kuin muut *World of Mana* -pelit, *Children of Mana* ja *Heroes of Mana* julkaistiin Japanin lisäksi sekä Pohjois-Amerikassa, Euroopassa että Australiassa. Moninpeli korostuu peleissä aiempia osia enemmän.

Matkapuhelimille ilmestyi niin ikään kaksi *World of Manaan* kuuluvaa peliä, jotka tulivat ladattaviksi japanilaisten Yahoo! Keitai, iMode ja EZweb-palveluiden kautta vuosina 2006–2007. Niistä ensimmäinen on elokuussa 2006 julkaistu *Mystic Questin* matkapuhelinsovitus, jonka grafiikkaa on *Sword of Manan* tavoin paranneltu Game Boy -pelistä. Pelaamisen ja hahmosuunnittelun puolesta peli kuitenkin vastaa enemmän alkuperäisversiota kuin *Sword of Manaa*. Toinen matkapuhelinpeli, *Seiken densetsu: Friends of Mana*, ilmestyi kaksi kuukautta myöhemmin. Moninpeliominaisuuden sisältävässä *Friends of Manassa* pelaajan tehtävänä on kasvattaa Mana-puuta keräämällä ihmisten auttamisesta saatavia "onnellisuuspisteitä". Pelissä on useita *Legend of Manassa* esiintyneitä hahmoja ja paikkoja.

Sarjan ensimmäinen numeroitu peli 11 vuoteen julkaistiin vuoden 2006 lopulla PlayStation 2:lle Japanissa nimellä *Seiken densetsu 4* ja Pohjois-Amerikassa nimellä *Dawn of Mana*. Peli on toimintaseikkailu, kun taas sarjan enemmistö on toimintaroolipelejä. Siinä on käytössä Havok-fysiikkamoottori, jonka ansiosta pelaaja voi aiempia pelejä realistisemmin vaikuttaa peliympäristöön. *Seiken densetsu 4:n* tarina käsittelee Mana-puun ja -jumalattaren alkuperää ja sijoittuu 10 vuotta *Children of Manaa* aiemmaksi. Järjestysnumerostaan huolimatta peli on ajallisesti *Seiken densetsu* -sarjan ensimmäinen osa.

Toistuvat aiheet
----------------

### Pelaaminen

*Secret of Manan* kierrettävä valikko
Sarjan pelimekaniikan olennaisena osana ovat olleet toimintaroolipelien mukaiset reaaliajassa käytävät taistelut. Ne poikkesivat 1990-luvun alun roolipeleissä vallinneesta järjestelmästä, jossa pelihahmot suorittavat pelaajan valitsemia komentoja vuorotellen. *Seiken densetsu* -peleissä yksinkertaiset hyökkäykset, kuten aseella iskeminen, voidaan suorittaa suoraan peliohjaimen näppäintä painamalla eikä valikkoa käyttämällä kuten *Final Fantasyssa*. Muita eroja *Final Fantasyyn* ovat erillisen taistelunäytön puuttuminen ja mahdollisuus liikuttaa hahmoja taistelun aikana, vaikka esimerkiksi *Legend of Manassa* pelaajan on ensin päihitettävä kohtaamansa viholliset ennen kuin voi siirtyä toiselle alueelle. *Mystic Questin* ja *Secret of Manan* taisteluja on verrattu *The Legend of Zeldaan*.

Useimmissa sarjan osissa on käytetty myös pyörivää kehävalikkoa (engl. *Ring Command*). Se koostuu pelihahmon ympärillä olevista kuvakkeista, jotka esittävät esimerkiksi peliasetuksia, hahmolle liitettäviä varusteita tai tälle osoitettavia komentoja, kuten taikojen ja esineiden käyttöä. Valikkoja voi olla useita, ja niitä vaihtaakseen pelaajan on painettava peliohjaimen ylä- tai alanäppäintä; kuvakkeesta toiseen siirrytään oikeaa tai vasenta suuntanäppäintä painamalla. Tällaista valikkoa käytettiin ensimmäisen kerran *Secret of Manassa*. Sarjan ensimmäisessä osassa ei ollut kehävalikkoa, vaan se otettiin käyttöön vasta pelin uudemmassa versiossa *Sword of Manassa*. Ideaa lainattiin myös *Seiken densetsu* -sarjaan kuulumattomaan *Secret of Evermoreen*.

### Mana

Mana-puu *Seiken densetsu 4:ssä*.
Mana on *Seiken densetsu* -pelien ympäristössä vallitseva maaginen voima, joka on kaiken elollisen lähde. *Seiken densetsu 3:ssa* ja *Sword of Manassa* kerrotun tarinan mukaan Manan jumalatar loi maailman pyhän Mana-miekan avulla ja muutti itsensä Mana-puuksi, jonka tehtävänä on maailman säilyttäminen ja suojeleminen. Jos puu kuolee, se saa seuraajan Mana-perheestä, johon kuuluvat ihmiset uhrautuvat ja muuttuvat uuden Mana-puun siemeneksi gemmaksi. Mana-perheen jäseniä tosin on rajoitetusti. Puuta suojelevaa vartijaa kutsutaan gemma-ritariksi, joka käyttää *Mystic Questissa* Excaliburiksi kutsuttua Mana-miekkaa. Miekan kantaja voi sekä luoda että tuhota elämää. Kun Mana-puun ylläpitämä järjestys häviää, pelien päähenkilöiden tavoitteena on yleensä Mana-miekkaa käyttämällä voittaa puun voimaa havittelevat viholliset ja siten palauttaa maailman hyvinvointi.

Manaan liittyvät myös Mana-henkinä tunnetut elementaalit, joiden avulla pelihahmot voivat käyttää taikoja. Kukin henki edustaa yhtä kahdeksasta eri alkuaineesta. *Legend of Manassa* niiden kerrotaan syntyneen valosta, jonka kuujumalat olivat antaneet luonnolle. Mana-henget esiintyivät ensimmäisen kerran *Secret of Manassa*, jossa hahmot saavat aina käyttöönsä kohtaamansa elementaalin ominaisuudet. *Legend of Manassa* ne ovat osa pelimaailman luomisjärjestelmää.

### Olennot

Ensi sijassa *Final Fantasy* -pelien tunnetuksi tekemiä chocobo-lintuja ja moogleja on ollut myös *Seiken densetsussa*. Sarjan pääosassa ovat enimmäkseen ihmiset, mutta esimerkkejä muista yleisistä humanoidesta ovat kääpiöt sekä kissaeläintä muistuttavat kauppiaat ja vaeltajat, joita kutsutaan *Children of Manassa* niccoloiksi. *Secret of Manassa* kissahahmot tarjoavat mahdollisuuden pelin tallentamiseen sekä tavaroiden ostamiseen ja myymiseen. *Legend of Manassa* ja *Children of Manassa* niccolo on yksi pelaajan ryhmään liittyvistä hahmoista. Kääpiöistä keskeisimpiä on yleensä pelihahmojen aseita ja haarniskoja tekevä seppä Watts. *Seiken densetsu 4:ssä* Watts on vulkaanista saarta hallitseva kuningas, joka edistää päähenkilöiden rauhanomaisia tavoitteita. Pelaajaa avustaa muutamassa sarjan pelissä myös L'il Cactus -niminen kaktushahmo, joka *Legend of Manassa* ja *Sword of Manassa* merkitsee muistiin pelaajan edesottamuksia ja antaa *Friends of Manassa* neuvoja lataustaukojen aikana.

*Seiken densetsun* maskotteina on pidetty *Mystic Questistä* lähtien sarjaan kuuluneita rabiteja, (jap. ラビ, *rabi*), jotka ovat usein olleet oheistuotteiden aiheena. Rabitet ovat yksihampaista jänistä muistuttavia olentoja, joiden ruumis muodostuu vain päästä ja pyrstöstä. Ne ovat yleisiä pelihahmoja vastaan hyökkääviä vihollisia, mutta lemmikkeinä ja pelaajaa avustavina voimina niitä on esiintynyt *Legend of Manassa*, *Seiken densetsu 4:ssä* ja *Heroes of Manassa*. *Seiken densetsun* ulkopuolella rabiteihin viitataan muun muassa *Final Fantasy X-2:ssa*, jossa pelihahmojen onnea voidaan kasvattaa rabiten jalaksi kutsutulla esineellä.

Pelisarjan eläimiin kuuluu myös *Secret of Manassa* ensiesiintymisensä tehnyt nelisiipinen flammie-lohikäärme, jonka on sanottu polveutuvan pelin viimeisenä vastuksena toimivasta Mana-pedosta (jap. 神獣, *Shinjū*; suom. *jumalpeto*). Turkin peittämien flammie-olentojen ulkoisia piirteitä ovat pitkät korvat, höyhenpeitteiset siivet ja linnun nokkaa muistuttava suu. Flammien osana on pelihahmojen kävelyä nopeampi ja vaivattomampi kuljettaminen maailmankartalla. Kun pelaaja saa lohikäärmeen käyttöönsä, hän voi kutsua sen luokseen rummulla. *Secret of Manassa* joko takaa tai ylhäältä kuvattua flammieta ohjataan käsin pelimaailman yllä. *Children of Manassa* pelaaja valitsee kartalta sen kohteen, jonne flammien on tarkoitus lentää.

Kehitys ja historia
-------------------

### Tausta

Ennen *Mystic Questia* Square oli jo vuonna 1987 mainostanut nimeä *Seiken densetsu: The Emergence of Excalibur* kantavaa roolipeliä, joka oli tarkoitus julkaista Famicom Disk Systemille. Peli oli tilattavissa ennakkoon, vaikka sen tuotanto oli vasta alkuvaiheessa. Myöhemmin Square päätti kuitenkin lopettaa pelin kehityksen rahoitusvaikeusten takia ja tiedotti ostajille rahojen palautuksesta sekä mahdollisuudesta tilata *The Emergence of Excaliburia* vastaava *Final Fantasy* -sarjan ensimmäinen osa. Jos *The Emergence of Excalibur* olisi julkaistu, se olisi viiden levykkeen kokoisena ollut alustansa laajimpia pelejä. Squaren kääntäjänä työskennelleen Kaoru Moriyaman mukaan pelistä ei ehditty tuottaa huhuttuja prototyyppejä.

Peruuttamastaan projektista huolimatta Square ei halunnut luopua *Seiken densetsu* -tuotemerkistä, ja siksi aluksi nimellä *Gemma Knights* tunnettu *Mystic Questin* japanilaisjulkaisu nimettiin lopulta *Seiken densetsu: Final Fantasy gaideniksi*. Peli julkaistiin *Final Fantasy* -sarjan sivutarinana vuonna 1991, ja käsitys *Seiken densetsusta* omana pelisarjanaan syntyi, kun *Secret of Mana* ilmestyi kaksi vuotta myöhemmin.

### Suunnittelu

*Seiken densetsu* syntyi, kun Kōichi Ishii halusi luoda kuvitteellisen maailman, joka hänellä oli ollut mielessä lapsesta saakka. Toimintaroolipelisarjan sijasta *Seiken densetsu* on Ishiille ensijaisesti miljöö, jonka pelaaja voi kokea kyseisen lajityypin kautta. *Seiken densetsua* suunnitellessaan Ishii on käyttänyt suureksi osaksi lapsuuteensa liittyviä mielikuvia, jotka syntyivät esimerkiksi elokuvista, sarjakuvista ja fantasiakirjallisuudesta. Vaikutteita hän on saanut useista tarinoista, joihin kuuluvat muun muassa *Taru sormusten herrasta*, *Muumit* ja *Liisan seikkailut ihmemaassa*. Ishiin mukaan *Seiken densetsu* -pelien maailmoilla ja tarinoilla ei ole suoraa yhteyttä toisiinsa. Peleissä esiintyvät hahmot eivät yhteisestä nimestä tai persoonallisuudesta huolimatta ole välttämättä samoja henkilöitä vaan pikemminkin toistensa eri inkarnaatioita.

Sarjan peleistä Ishii on ohjannut *Mystic Questin*, *Secret of Manan*, *Legend of Manan* ja *Seiken densetsu 4:n*, jonka hän on myös tuottanut. Muita hänen tuottamiaan pelejä ovat *Sword of Mana* ja *Heroes of Mana*. *Seiken densetsu 3:ssa* hän kehitti hahmoja ja ohjasi pelin suunnittelua; *Children of Manassa* hän vastasi pelimekaniikan suunnittelemisesta. *Seiken densetsu 3:n* pääohjaajana toimi Hiromichi Tanaka, joka on myös suunnitellut pelisarjan taistelujärjestelmän. Reaaliaikaisiin taisteluihin perustuvan pelaamisen tarkoituksena oli vuoropohjaista *Final Fantasya* yksinkertaisemman konseptin luominen. Tanaka kuitenkin säilytti roolipelaamiseen liittyvän taktikoinnin, jotta pelit olisivat olleet myös niiden omaksuttavissa, jotka eivät hallitse hyvin toimintapelejä. Usean *Seiken densetsu* -osan kehitykseen ovat Ishiin ja Tanakan ohella osallistuneet Shin'ichi Kameoka ja Masato Katō. Kameoka vastasi *Secret of Manan* ja kolmen seuraavan pelin hahmosuunnittelusta. Katō puolestaan työsti *Children of Manan* ja *Seiken densetsu 4:n* juonta sekä *Heroes of Manan* käsikirjoitusta.

Vuonna 2006 ilmestynyt *Seiken densetsu 4* oli ensimmäinen kolmiulotteinen *Seiken densetsu* -peli. Syynä esimerkiksi *Legend of Manan* kaksiulotteisuuteen olivat PlayStationin tekniset rajoitukset, joiden takia pelin maailmasta ei olisi kolmiulotteisena voitu tehdä sellaista, jollaiseksi Ishii oli sen kuvitellut. Muutoin 2D- tai 3D-grafiikan käyttäminen ei ole Ishiin mukaan riippunut pelialustan kapasiteetista vaan siitä, kumpi ulottuvuus palvelee paremmin pelin tyyliä. Ennen *Seiken densetsu 4:n* valmistumista Ishii kuuli väitteitä, joiden mukaan kolmiulotteisen *Seiken densetsu* -pelin luominen olisi mahdotonta. Kun Ishii oli vuoden 2003 E3-messuilla nähnyt esittelyn *Half-Life 2*:sta, hän päätti hyödyntää pelissä käytettyä Havok-moottoria *Seiken densetsu 4*:ää varten, koska arveli sen avulla voivansa luoda realistisen kolmiulotteisen maailman.

### Musiikki

Kenji Itō sävelsi ensimmäisen *Seiken densetsu* -osan musiikin pelistä näkemiensä kuvien pohjalta. Yhdestä *Mystic Questin* kappaleesta tosin vastasi *Final Fantasy* -sävellyksistään tunnettu Nobuo Uematsu. 2000-luvulla Itō palasi sarjan pariin *Sword of Manan*, *Children of Manan* ja *Seiken densetsu 4:n* säveltäjänä. *Children of Manan* sävelsivät hänen lisäkseen Masaharu Iwata ja Takayuki Aihara, *Seiken densetsu 4:n* taas Tsuyoshi Sekito, Masayoshi Soken, Jun'ya Nakano ja pelin tunnuskappaleesta vastannut Ryūichi Sakamoto.

Super Nintendolle julkaistujen *Secret of Manan* ja *Seiken densetsu 3:n* musiikin on säveltänyt Hiroki Kikuta. *Secret of Mana* oli ensimmäinen Kikutan säveltämä videopeli, ja työstämistään Square-peleistä hän pitää sitä suosikkinaan. Mahdollisimman korkealaatuisen ääniraidan tekemistä haittasi Super Nintendon 8-kanavainen pulssikoodimodulaatio, joka rajoitti musiikin tiedostokokoa. Muokatakseen pelien kappaleita sujuvammin Kikuta käytti pelijärjestelmässä olevia soittimia syntetisaattorissaan. Hän lisäsi soittimiin vibrato-tehosteen, jonka tarkoituksena oli saada sävellykset kuulostamaan immersiivisiltä ja kolmiulotteisilta. Innoitusta pelien musiikkiin Kikuta sai Fidžisaarilla näkemistään maisemista. Super Nintendo -pelejä seuranneen *Seiken densetsu: Legend of Manan* säveltäjänä toimi Yōko Shimomura, jonka mielestä pelin musiikki kuvastaa häntä itseään paremmin kuin mikään muu hänen sävellyksistään. *Legend of Manan* jälkeen Shimomura sävelsi myös *Heroes of Manan* musiikin.

Kirjat ja sarjakuvat
--------------------

*Princess of Manan* ensimmäinen numero
Vuosina 2000–2002 Enterbrain julkaisi viidestä osasta koostuvaa *Legend of Manan* mangasovitusta, josta Japanin ulkopuolella julkaistiin Egmontin tekemä saksankielinen versio. Sarjakuva on tyyliltään komedia, ja sen tarina kertoo pelin päähenkilöstä. *Legend of Mana* -mangan piirtämisestä vastasi Shiro Amano. Sarjakuvien lisäksi pelistä on tehty yli 600-sivuinen opaskirja, *Seiken densetsu: Legend of Mana Ultimania*, joka ilmestyi 30. heinäkuuta 2004 osana Square Enixin *Ultimania*-sarjaa. Peliohjeiden lisäksi siinä on tietoa *Legend of Manan* tarinasta ja kehityksestä. Kirja on *Seiken densetsu* -sarjan ainoa *Ultimania*-opas. Kaikista *Legend of Manaa* seuranneista sarjan konsolipeleistä on kuitenkin julkaistu pelioppaita muissa muodoissa.

*Sword of Manan* nimellä julkaistiin 16. tammikuuta 2004 usean tekijän piirtämä *Sword of Mana yon-koma manga theater* -sarjakuvakokoelma. Enterbrain julkaisi 25. helmikuuta 2004 myös peliin perustuvan mangan, jota seurasi 27. tammikuuta ilmestynyt *Sword of Mana* -romaani. Kirja käsittää kaksi Matsui Oohaman kirjoittamaa osaa. *Sword of Mana* ja *Legend of Mana* -sovitusten ohella *Seiken densetsu* -sarjakuviin kuuluu Square Enixin *Gangan Comicsin* julkaisema *Seiken densetsu: Princess of Mana*, jota on tuotettu yhteensä viisi osaa. Satsuki Yoshinon piirtämän sarjan ensimmäinen osa ilmestyi 22. helmikuuta 2007.

Vastaanotto
-----------

Multimediasivusto IGN:n mielestä *Seiken densetsu* -sarja osoitti toiminnallisella taistelujärjestelmällään, miten vuoropohjaisuudesta poikkeavistakin roolipeleistä voidaan tehdä toimivia. Pelisarjan innovaatioiden ansiosta sivusto nimesi Kōichi Ishiin yhdeksi parhaimmista videopelisuunnittelijoista. *Seiken densetsun* arvostetuimpiin puoliin kuuluu sarjan musiikki, jolle on annettu tunnustusta myös silloin, kun pelit ovat kokonaisuudessaan saaneet keskinkertaisia arvioita. *Secret of Manan* musiikkia on luonnehdittu ikimuistoiseksi. ScrewAttack piti pelin alkuvalikossa soivaa "Fear of the Heavens" -kappaletta kaikkien aikojen 7. parhaana videopelisävellyksenä. *Mystic Questin* musiikkia on sanottu tunnelmalliseksi ja *Legend of Manan* kappaleita pelin tapahtumiin ja paikkoihin hyvin sopiviksi. GameSpy luokitteli *Children of Manan* musiikin Nintendo DS:n parhaimmistoon.

Sarjan aloittanutta *Mystic Questia* IGN piti Game Boyn parhaana toimintaroolipelinä *The Legend of Zelda: Link's Awakeningin* jälkeen, ja RPGFan totesi pelin olevan mahdollisesti paras konsolilleen tapahtunut asia. Square Enixin vuonna 2004 teettämän kyselyn perusteella *Mystic Quest* oli myös yhtiön suosituimpia pelejä, joista asiakkaat halusivat uudistetun version Nintendo DS:lle. Peliä seurannut *Secret of Mana* on saanut Game Rankingsissa arvostelukeskiarvon 86,5 %. Peliä on kehuttu hyvin toteutetusta taistelujärjestelmästä, grafiikasta ja moninpelistä. Se on useaan kertaan sijoittunut parhaimpien videopelien joukkoon eri pelilehtien ja -sivustojen järjestämissä selvityksissä. Vuonna 2006 *Famitsū*-lehden lukijat äänestivät pelin sijalle 97, ja se on valittu myös kaikille IGN:n toimittajien laatimille listoille. *Secret of Manaa* myytiin maailmanlaajuisesti yli 1,8 miljoonaa kappaletta. *Seiken densetsu 3* on saanut länsimaisilta kriitikoilta niin ikään hyviä arvosteluja, joissa on harmiteltu, että peli on julkaistu vain Japanissa. *Seiken densetsu 3:n* audiovisuaalista laatua on pidetty niin korkeana, että pelin on ajateltu hyödyntäneen alustansa ominaisuuksia äärimmilleen. Kauniista taustagrafiikastaan kiitelty *Seiken densetsu: Legend of Mana* oli julkaisuviikollaan NPD Group -markkinatutkimusyhtiön mukaan myydyin PlayStation-nimike. Peli julkaistiin myöhemmin Square Enixin Ultimate Hits -sarjassa, joka koostui yhtiön suosituimpien pelien uudelleenjulkaisuista.

*World of Mana* -pelejä ei ole pidetty pelisarjan ensimmäisten osien veroisina, ja niiden arvosanat ovat vaihdelleet hyvän ja heikon välillä. Pelejä kehuttiin niiden visuaalisesta esityksestä. Juonen osalta *Children of Mana* ei kuitenkaan herättänyt arvostelijoissa mielenkiintoa, ja pelin taisteluja luonnehdittiin itseään toistavaksi. *Famitsūlta* peli tosin sai kiitettäväksi luokiteltavan arvion 36/40. *Seiken densetsu 4:ää* arvosteltiin häiritsevistä kamerakulmista, ohjauksesta ja tasohyppelykohdista. *Heroes of Manan* heikkouksina mainittiin pelaajalle epäsuotuisasti käyttäytyvä tekoäly ja vaikeus ohjata taisteluyksiköitä. 1UP.comin mielestä Ishii oli sabotoinut luomaansa pelisarjaa uusimmilla peleillään, joiden esittelemiä ideoita Eurogamer kutsui luoviksi mutta epäonnistuneiksi. RPGamer sanoi *World of Manan* tulevaisuuden olevan synkkä. Dengekin ja *Famitsūn* julkaisemien tietojen mukaan *Children of Mana* ja *Seiken densetsu 4* olivat kuitenkin kaksi viikkoa Japanin kymmenen myydyimmän pelin joukossa. *Heroes of Mana* ei sen sijaan yltänyt *Children of Manaa* vastaavaan myyntiin, minkä Ishii arveli johtuvan pelin japanilaisille vieraasta lajityypistä.

Lähteet
-------

1. 1 2 3 4 5 6 7  IGN - 97. Koichi Ishii IGN.  Arkistoitu 29.3.2012. Viitattu 19.4.2009. (englanniksi)
2. 1 2  Musashi: RPGFan Reviews: Secret of Mana RPGFan.  Arkistoitu 30.4.2008. Viitattu 10.5.2009. (englanniksi)
3. 1 2 3 4 5 6 7  Collette, Chris: Elusions: Final Fantasy IV / Seiken Densetsu  15.11.2003. Lost Levels. Viitattu 10.5.2009. (englanniksi)
4. 1 2  Parish, Jeremy: Heroes of Mana Preview  5.4.2007. 1UP.com.  Arkistoitu 4.10.2012. Viitattu 21.4.2009. (englanniksi)
5. 1 2  100 Best Nintendo Games of All Time.  *Nintendo Power*, Syyskuu 1997, nro 100, s. 94.  Nintendo.   (englanniksi)
6. 1 2 3 4 5  IGN's Top 100 Games of All Time  2003. IGN.  Arkistoitu 10.9.2009. Viitattu 19.4.2009. (englanniksi)
7. 1 2  10-Year Anniversary Contest - The 10 Best Games Ever  2005. GameFAQs. Viitattu 10.2.2008. (englanniksi)
8. 1 2 3  Japan Votes on All Time Top 100  2006. Edge Online. Viitattu 10.2.2008. (englanniksi)
9. 1 2 3 4  Children of Mana (ds: 2006): Reviews Metacritic. Viitattu 6.5.2009. (englanniksi)
10. 1 2 3 4 5  Dawn of Mana (ps2: 2007): Reviews Metacritic. Viitattu 6.5.2009. (englanniksi)
11. 1 2 3  Heroes of Mana Reviews (ds: 2007): Reviews Metacritic. Viitattu 6.5.2009. (englanniksi)
12. ↑  Final Fantasy Adventure Release Information for Game Boy GameFAQs. Viitattu 28.6.2009. (englanniksi)
13. 1 2 3 4  Sy, Dexter: Final Fantasy Adventure Review  9.6.2000. IGN. Viitattu 10.2.2008. (englanniksi)
14. ↑  Steiner, Rachel "DekaRed": Final Fantasy Adventure - Retroview RPGamer.  Arkistoitu 10.1.2014. Viitattu 28.6.2009. (englanniksi)
15. 1 2  Parish, Jeremy: Classics Column #1: Desperately Seeking Seiken  joulukuu 2003. 1UP.com.  Arkistoitu 25.8.2012. Viitattu 10.2.2008. (englanniksi)
16. 1 2 3  Bramwell, Tom: Mana a Mana  16.5.2006. Eurogamer.  Arkistoitu 30.9.2007. Viitattu 10.2.2008. (englanniksi)
17. 1 2  Top 20 SNES Games (10-1)  7.4.2008. Gametrailers. Viitattu 6.5.2009. (englanniksi)
18. ↑  VC 聖剣伝説2 Nintendo. Viitattu 24.5.2009. (japaniksi)
19. ↑  Castro, Radford: "The World of Emulation", *Let Me Play: Stories of Gaming and Emulation*, s. 171–172. Hats Off Books, 2004. ISBN 1587363496. Teoksen verkkoversio (viitattu 24.5.2009). (englanniksi)
20. 1 2 3 4 5  Seiken Densetsu 3 Review  1.1.2000. 1UP.com.  Arkistoitu 19.10.2012. Viitattu 6.5.2009. (englanniksi)
21. 1 2 3 4  Parsons, Chris: Seiken Densetsu 3 - Review RPGamer.  Arkistoitu 11.3.2014. Viitattu 6.5.2009. (englanniksi)
22. 1 2 3  Riley, Adam: C3 Reviews :: Seiken Densetsu 3 / Secret Of Mana 2  10.3.2006. Cubed³. Viitattu 10.2.2008. (englanniksi)
23. 1 2 3 4  Vestal, Andrew: Legend of Mana Review  7.6.2000. GameSpot.  Arkistoitu 12.12.2008. Viitattu 10.2.2008. (englanniksi)
24. 1 2 3 4 5  Legend of Mana Review  6.6.2000. IGN. Viitattu 10.2.2008. (englanniksi)
25. 1 2  Sword of Mana GameSpy.  Arkistoitu 30.11.2007. Viitattu 10.2.2008. (englanniksi)
26. ↑  Niizumi, Hirohiko: World of Mana spanning multiple platforms  31.7.2009. GameSpot. Viitattu 18.4.2009. (englanniksi)
27. ↑  Gantayat, Anoop: Square Enix 2005: World of Mana Goes Multiplatform  30.7.2009. IGN. Viitattu 18.4.2009. (englanniksi)
28. ↑  Clayton, Phillip: The Mana Tree Expands, Goes Multiplatform  31.7.2005. RPGamer.  Arkistoitu 2.2.2013. Viitattu 13.5.2009. (englanniksi)
29. 1 2  Parish, Jeremy: Dawn of Mana Preview  22.9.2006. 1UP.com.  Arkistoitu 4.10.2012. Viitattu 10.2.2008. (englanniksi)
30. 1 2  Bozon: IGN Interviews Koichi Ishii  6.4.2007. IGN. Viitattu 5.5.2009. (englanniksi)
31. ↑  Riley, Adam: C3 Reviews :: Heroes of Mana  21.9.2007. Cubed³. Viitattu 10.2.2008. (englanniksi)
32. ↑  Children of Mana GameSpy. Viitattu 5.5.2009. (englanniksi)
33. ↑  Heroes of Mana GameSpy. Viitattu 5.5.2009. (englanniksi)
34. 1 2 3 4 5  Children of Mana Interview  6.10.2006. RPGamer.  Arkistoitu 26.8.2014. Viitattu 5.5.2009. (englanniksi)
35. ↑  聖剣伝説-ファイナルファンタジー外伝 Square Enix. Viitattu 16.4.2009. (japaniksi)
36. 1 2  聖剣伝説 FRIENDS of MANA Square Enix. Viitattu 10.2.2008. (japaniksi)
37. 1 2 3 4 5  Baker, Michael & GaijinMonogatari: Japandemonium (November 2, 2007)  2.11.2007. RPGamer.  Arkistoitu 1.2.2009. Viitattu 13.5.2009. (englanniksi)
38. ↑  Spencer: Manavolution: the original Seiken Densetsu characters over time  13.2.2007. Siliconera. Viitattu 10.2.2008. (englanniksi)
39. ↑  Beck, Adrienne & Jackson, Jordan: Mana Gets Panicked, Goes Mobile  8.10.2006. RPGamer.  Arkistoitu 24.12.2008. Viitattu 7.5.2009. (englanniksi)
40. 1 2  Dawn of Mana Video Game, Review  7.6.2007. Gametrailers. Viitattu 8.5.2009. (englanniksi)
41. 1 2  VanOrd, Kevin: Dawn of Mana Review  25.5.2007. GameSpot. Viitattu 6.5.2009. (englanniksi)
42. ↑  Theo Litowski: Seiken Densetsu 4 Gets Physical  19.10.2005. RPGamer.  Arkistoitu 20.3.2012. Viitattu 18.4.2009. (englanniksi)
43. 1 2 3  Dawn of Mana Interview  4.4.2007. GameSpot.  Arkistoitu 27.3.2009. Viitattu 22.5.2009. (englanniksi)
44. 1 2  "Battle System", *Final Fantasy Adventure*, s. 32. Square, 1991. DMG-FF-USA. (englanniksi)
45. ↑  "Battle Strategies", *Secret of Mana Instruction Booklet*, s. 24. Square Soft, 1993. SNS-K2-USA. (englanniksi)
46. ↑  "Battle System", *Legend of Mana Owner's Manual*, s. 16–19. Square Electronic Arts, 2000. SLUS-01013. (englanniksi)
47. ↑  "Battles", *Children of Mana Instruction Booklet*, s. 31–35. Nintendo, 2006. NTR-ASEE-USA. (englanniksi)
48. 1 2 3 4  Nickel, Thomas: Hiromichi Tanaka - Final Fantasy III  2006. G-Wie-Gorilla.  Arkistoitu 19.3.2007. Viitattu 10.2.2008. (englanniksi)
49. ↑  "Battle System", *Legend of Mana Owner's Manual*, s. 16. Square Electronic Arts, 2000. SLUS-01013. (englanniksi)
50. ↑  Lee, Justin: Hall of Fame  15.2.2004. GameSpy.  Arkistoitu 23.8.2009. Viitattu 9.5.2009. (englanniksi)
51. 1 2 3  Gann, Patrick: RPGFan Reviews: Final Fantasy Adventure RPGFan.  Arkistoitu 13.5.2008. Viitattu 30.4.2008. (englanniksi)
52. 1 2  "Ring Commands", *Secret of Mana Instruction Booklet*, s. 13–22. Square Soft, 1993. SNS-K2-USA. (englanniksi)
53. ↑  "Battles", *Children of Mana Instruction Booklet*, s. 30. Nintendo, 2006. NTR-ASEE-USA. (englanniksi)
54. ↑  "The Ring Command System", *Sword of Mana Instruction Booklet*, s. 18. Nintendo, 2003. AGB-AVSE-USA. (englanniksi)
55. ↑  Lewis, Zachary: Secret of Evermore - Retroview RPGamer.  Arkistoitu 19.9.2008. Viitattu 10.2.2008. (englanniksi)
56. 1 2 3  "Land Creation System", *Legend of Mana Owner's Manual*, s. 9. Square Electronic Arts, 2000. SLUS-01013. (englanniksi)
57. ↑  Athab, Majed: A New Era Dawns for Mana  15.4.2007. RPGamer.  Arkistoitu 3.4.2012. Viitattu 10.2.2008. (englanniksi)
58. 1 2  Johdatus: "Once, when the world was yet trapped in darkness, the goddess of Mana felled 8 incarnations of disaster that guided the world to destruction, the God-Beasts, with the Sword of Mana, and sealed them in 8 stones. And, as the darkness left, the world was created. The goddess of Mana turned herself into a tree, and fell asleep. Many years passed..." Square. *Seiken densetsu 3* (Neill Corlettin epävirallinen käännös). Super Famicom. (englanniksi)
59. ↑  Priest of Light: "It is the implement which the goddess used to create the world. He who holds the sword of mana has the power to reshape the world, create and destroy life... it sleeps at the base of the mana tree under constant guard by the faerie." Square. *Seiken densetsu 3* (Neill Corlettin epävirallinen käännös). Super Famicom. (englanniksi)
60. ↑  Johdatus: "In the beginning, the world was void. Then the goddess appeared. In her left hand, she held the light of hope, and in her right, she held the Sword of Mana. The goddess summoned spirits to assist in the creation of life. Finally, to maintain peace, the goddess cast away the sacred sword. It is said the sword rusted the moment it left her hand. The goddess then transformed herself into a great tree that would sustain and watch over the world. A mystical power guards the sanctuary where the tree stands to this day..." Brownie Brown. *Sword of Mana*. Game Boy Advance. (englanniksi)
61. 1 2  Mother: "Now that the Mana Tree is lost, We need.. a new gemma of the Mana Tree." Heroine: ".. New tree?" Mother: "Remember what I told you? We are the seeds of the Mana Tree. We will be a bud called gemma and we become a tree. And the Gemma Knights fight to guard it. I became the Gemma last time we lost the Tree." Heroine: "That tree....? Was it you....?" Mother: "..Yes, Heroine. But.. you are the last member of us Mana Family. To preserve the Mana Tree we need you to stay here and become the gemma. But.. Heroine.. Nobody else can decide for your life but you.." Heroine: "I will, Mom. I will be the new Tree of Mana. But if I am the last one left, when I fall.." Mother "Yes.. That will be the end of the peace.." Square. *Final Fantasy Adventure*. Game Boy. (englanniksi)
62. ↑  Tablet: "Gemma Knight with the rusty sword will be tested. The true Gemma Knight should be given the legendary sword, Excalibur....! King of Vandole got the mighty power of Mana. The only one who can stand against is the .... Gemma Knight.... with the.... Excalibur...." Square. *Final Fantasy Adventure*. Game Boy. (englanniksi)
63. ↑  Fassino, Justin: Review - Children of Mana (Nintendo DS)  10.30.2006. GamesAreFun.com. Viitattu 7.5.2009. (englanniksi)
64. ↑  Spirit Glossary GameSpy.  Arkistoitu 5.6.2007. Viitattu 22.5.2009. (englanniksi)
65. 1 2  Dawn of Mana - Official Site Square Enix. Viitattu 22.5.2009. (englanniksi)
66. ↑  World History Legend of Mana Fan Site. Viitattu 28.9.2008. (englanniksi)
67. ↑  "Ring Commands", *Secret of Mana Instruction Booklet*, s. 22. Square Soft, 1993. SNS-K2-USA. (englanniksi)
68. 1 2  "Characters", *Children of Mana Instruction Booklet*, s. 5. Nintendo, 2006. NTR-ASEE-USA. (englanniksi)
69. ↑  "Friends and Services", *Secret of Mana Instruction Booklet*, s. 29. Square Soft, 1993. SNS-K2-USA. (englanniksi)
70. ↑  "Party Member Characters", *Legend of Mana Owner's Manual*, s. 4. Square Electronic Arts, 2000. SLUS-01013. (englanniksi)
71. ↑  "Forging and Tempering Your Equipment", *Sword of Mana Instruction Booklet*, s. 34. Nintendo, 2003. AGB-AVSE-USA. (englanniksi)
72. ↑  Beck, Adrienne & Boulette, Bryan: Children of Mana Looks to Secret for Inspiration  19.11.2005. RPGamer.  Arkistoitu 5.9.2008. Viitattu 16.5.2009. (englanniksi)
73. ↑  "Home", *Legend of Mana Owner's Manual*, s. 24. Square Electronic Arts, 2000. SLUS-01013. (englanniksi)
74. ↑  "Hot House", *Sword of Mana Instruction Booklet*, s. 37. Nintendo, 2003. AGB-AVSE-USA. (englanniksi)
75. ↑  Legend of Mana Products RPGFan.  Arkistoitu 8.9.2012. Viitattu 10.2.2008. (englanniksi)
76. ↑  The World of Mana Square Enix.  Arkistoitu 1.1.2007. Viitattu 18.4.2009. (japaniksi)
77. ↑  Kepper, Sean: Legend of Mana Strategy Guide  21.6.2000. IGN. Viitattu 18.4.2009. (englanniksi)
78. ↑  Laramie, Chris: Dawn of Mana Review  30.5.2007. Gaming Age.  Arkistoitu 30.7.2012. Viitattu 18.4.2009. (englanniksi)
79. ↑  Leeper, Justin: Previews: Heroes of Mana  10.4.2007. GameSpy. Viitattu 19.4.2009. (englanniksi)
80. ↑  Kolar Damir: Final Fantasy X-2 Game Guide Page 94  2.2.2004. GameSpot. Viitattu 22.5.2009. (englanniksi)
81. ↑  Popoi: "It's a Mana Beast!!!!!!!!" Purim: "Isn't it a Flammie?" Randi: "I guess Flammies were once Mana Beasts..." Square. *Secret of Mana*. Super Nintendo Entertainment System. (englanniksi)
82. ↑  "Modes of Travel", *Secret of Mana Instruction Booklet*, s. 30. Square Soft, 1993. SNS-K2-USA. (englanniksi)
83. ↑  "Modes of Travel", *Secret of Mana Instruction Booklet*, s. 31. Square Soft, 1993. SNS-K2-USA. (englanniksi)
84. ↑  "The Main Menu", *Children of Mana Instruction Booklet*, s. 24. Nintendo, 2006. NTR-ASEE-USA. (englanniksi)
85. ↑  "Setting Out From the Village", *Children of Mana Instruction Booklet*, s. 25. Nintendo, 2006. NTR-ASEE-USA. (englanniksi)
86. 1 2 3  Morcos, Antoine: Interview Children of Mana  15.12.2006. Gamekyo. Viitattu 9.5.2009. (ranskaksi)
87. ↑  Final Fantasy Adventure Tech Info GameSpot. Viitattu 9.5.2009. (englanniksi)[vanhentunut linkki]
88. 1 2  Secret of Mana Tech Info GameSpot. Viitattu 9.5.2009. (englanniksi)
89. 1 2  Legend of Mana Tech Info GameSpot. Viitattu 9.5.2009. (englanniksi)[vanhentunut linkki]
90. 1 2  Dawn of Mana Tech Info GameSpot. Viitattu 9.5.2009. (englanniksi)
91. 1 2 3  Game Credits for Sword of Mana MobyGames. Viitattu 9.5.2009. (englanniksi)
92. ↑  Heroes of Mana Tech Info GameSpot. Viitattu 8.5.2009. (englanniksi)[vanhentunut linkki]
93. 1 2 3  Seiken Densetsu 3 Tech Info GameSpot. Viitattu 9.5.2009. (englanniksi)
94. 1 2 3 4  Game Credits for Children of Mana MobyGames. Viitattu 9.5.2009. (englanniksi)
95. ↑  Boulette, Brian: Square Enix Unveils Final Fantasy XII Sequel, Three More Games  13.9.2006. RPGamer.  Arkistoitu 3.4.2012. Viitattu 22.5.2009. (englanniksi)
96. ↑  Shoemaker, Brad: E3 06: Dawn of Mana Trailer Impressions  9.5.2006. GameSpot. Viitattu 18.4.2009. (englanniksi)
97. 1 2  Gantayat, Anoop: HAVOK for Mana  6.10.20065. IGN. Viitattu 9.5.2009. (englanniksi)
98. ↑  Ezaki, Kahori & McCawley, James: Interview with CocoeBiz  joulukuu 2004. Kenji Ito's Official English Website.  Arkistoitu 1.9.2012. Viitattu 26.3.2008. (englanniksi)
99. ↑  Daryl: Seiken Densetsu Original Sound Version Daryl's Library. Viitattu 7.1.2008. (englanniksi)
100. 1 2  News  30.11.2006. Kenji Ito's Official English Website.  Arkistoitu 11.2.2012. Viitattu 26.3.2008. (englanniksi)
101. 1 2 3  Jeriaska: Hiroki Kikuta: Lost Files Regained  16.6.2007. Square Haven. Viitattu 26.3.2008. (englanniksi)
102. ↑  Interview with Hiroki Kikuta RocketBaby. Viitattu 26.3.2008. (englanniksi)
103. ↑  Jeriaska: *Where Angels Fear to Tread*: A Conversation with Hiroki Kikuta  9.6.2007. Square Haven.  Arkistoitu 17.1.2014. Viitattu 26.3.2008. (englanniksi)
104. ↑  Kalabakov, Daniel: Intervju med Hiroki Kikuta  6.1.2003. Spelmusik.net.  Arkistoitu 7.4.2008. Viitattu 26.3.2008. (ruotsiksi)
105. ↑  RocketBaby's interview with Yoko Shimomura RocketBaby. Viitattu 26.3.2008. (englanniksi)
106. ↑  Heroes of Mana Release Information for DS GameFaqs. Viitattu 26.3.2008. (englanniksi)
107. 1 2  聖剣伝説 レジェンド オブ マナ 1巻 Enterbrain. Viitattu 10.2.2008. (japaniksi)
108. ↑  聖剣伝説 レジェンド オブ マナ 5巻 Enterbrain. Viitattu 10.2.2008. (japaniksi)
109. ↑  Newsletter Nr. 22 vom 18. März 2003  23.3.2003. Egmont Ehapa. Viitattu 11.5.2009. (saksaksi)
110. 1 2  Legend of Mana (manga) Anime News Network. Viitattu 11.5.2009. (englanniksi)
111. 1 2 3 4 5  新約 聖剣伝説 Square Enix.  Arkistoitu 8.6.2007. Viitattu 10.2.2008. (japaniksi)
112. 1 2  スタジオベントスタッフ作品紹介 Studio Bent Stuff.  Arkistoitu 9.10.2007. Viitattu 18.5.2009. (japaniksi)
113. ↑  ULTIMANIA シリーズ［3］ Studio Bent Stuff.  Arkistoitu 1.1.2005. Viitattu 18.5.2009. (japaniksi)
114. ↑  新約 聖剣伝説 アンソロジーコミック Enterbrain. Viitattu 10.2.2008. (japaniksi)
115. 1 2  聖剣伝説 PRINCESS of MANA 1巻 Square Enix. Viitattu 19.4.2009. (japaniksi)
116. ↑  聖剣伝説 PRINCESS of MANA 5 (ガンガンコミックス) Game.excite. Viitattu 28.11.2009. (japaniksi)[vanhentunut linkki]
117. 1 2 3  Kemps, Heidi: Children of Mana - Page 1  1.10.2006. GameSpy. Viitattu 6.5.2009. (englanniksi)
118. 1 2  Mueller, Greg: Children of Mana Review  13.11.2006. GameSpot. Viitattu 6.5.2009. (englanniksi)
119. 1 2  Haynes, Jeff: Dawn of Mana Review  22.5.2007. IGN. Viitattu 6.5.2009. (englanniksi)
120. ↑  Knutson, Michael: Heroes of Mana Review  20.8.2007. GameZone.  Arkistoitu 15.8.2009. Viitattu 8.5.2009. (englanniksi)
121. 1 2  IGN Top 100 Games 2007 | 79. Secret of Mana  2007. IGN.  Arkistoitu 25.11.2007. Viitattu 10.2.2008. (englanniksi)
122. ↑  Riley, Adam: Secret Of Mana at C3 Reviews  26.12.2008. Cubed³. Viitattu 9.5.2009. (englanniksi)
123. ↑  Top 10 Video Game Themes Ever  17.10.2008. Gametrailers. Viitattu 8.5.2009. (englanniksi)
124. 1 2  Bilyk, Andrew P.: Legend of Mana - Review RPGamer.  Arkistoitu 17.10.2015. Viitattu 9.5.2008. (englanniksi)
125. ↑  Adashek, Jeffrey: Square Enix Polls Customers on Potential DS Ports  28.7.2004. RPGamer.  Arkistoitu 6.11.2006. Viitattu 6.5.2009. (englanniksi)
126. ↑  Secret of Mana Reviews Game Rankings. Viitattu 10.2.2008. (englanniksi)
127. ↑  Thomas, Lucas M.: Secret of Mana Review  13.10.2008. IGN. Viitattu 9.5.2009. (englanniksi)
128. ↑  Miller, Skyler: The History of Square: The Nintendo Years GameSpot.  Arkistoitu 12.10.2007. Viitattu 6.5.2009. (englanniksi)
129. ↑  Secret of Mana for SNES MobyGames. Viitattu 6.5.2009. (englanniksi)
130. ↑  IGN's Top 100 Games  2005. IGN.  Arkistoitu 16.6.2016. Viitattu 30.4.2008. (englanniksi)
131. ↑  Square Enix: February 2, 2004 - February 4, 2004 Square Enix. Viitattu 6.5.2009. (englanniksi)
132. ↑  Legend of Mana Tops Sales Charts  16.6.2000. IGN. Viitattu 14.2.2008. (englanniksi)
133. ↑  Ultimate Hits a hit  15.7.2006. SquareHaven. Viitattu 10.2.2008. (englanniksi)
134. ↑  T3hPanda: Review: Children of Mana  30.10.2006. GamePro.  Arkistoitu 23.11.2009. Viitattu 6.5.2009. (englanniksi)
135. ↑  RMC: Children of Mana Famitsu score  23.2.2006. GoNintendo. Viitattu 7.5.2009. (englanniksi)
136. ↑  Leeper, Justin: Dawn of Mana Review  23.5.2007. Yahoo! Games. Viitattu 6.5.2009. (englanniksi)
137. ↑  McNeill, Jack: Dawn of Mana  26.6.2007. Digital Entertainment News. Viitattu 6.5.2009. (englanniksi)[vanhentunut linkki]
138. ↑  Parkin, Simon: Heroes of Mana Review  14.9.2007. GameSpot. Viitattu 6.5.2009. (englanniksi)
139. 1 2  Parkin, Simon: Heroes of Mana Review  14.9.2007. Eurogamer. Viitattu 6.5.2009. (englanniksi)
140. ↑  Fitch, Andrew: Dawn of Mana Review  21.5.2007. 1UP.com.  Arkistoitu 5.1.2010. Viitattu 6.5.2009. (englanniksi)
141. ↑  Athab, Majed: Heroes of Mana - Staff Review RPGamer.  Arkistoitu 3.4.2012. Viitattu 30.4.2008. (englanniksi)
142. ↑  Beck, Adrienne & Jackson, Jordan: Japandemonium > March 16, 2006  16.3.2006. RPGamer.  Arkistoitu 12.2.2010. Viitattu 22.5.2009. (englanniksi)
143. ↑  Beck, Adrienne & Jackson, Jordan: Japandemonium > March 23, 2006  23.3.2006. RPGamer.  Arkistoitu 11.2.2010. Viitattu 22.5.2009. (englanniksi)
144. ↑  週間ゲームソフト販売ランキング【速報版】 （2006年12月18日～12月24日）  27.12.2006. Famitsū.com. Viitattu 22.5.2009. (japaniksi)
145. ↑  週間ゲームソフト販売ランキング【速報版】 （2006年12月25日～12月31日）  5.1.2007. Famitsū.com. Viitattu 22.5.2009. (japaniksi)
146. ↑  Riley, Adam: Square Enix Talks Heroes of Mana  11.11.2007. Cubed³. Viitattu 20.5.2009. (englanniksi)

Aiheesta muualla
----------------

* Virallinen *World of Mana* -sivusto (Arkistoitu – Internet Archive) (englanniksi)
* Pelisarja MobyGamesissä (englanniksi)

*Seiken densetsu* -pelisarja

|  |  |
| --- | --- |
| Pelit | 
* Mystic Quest
* Secret of Mana
* Seiken densetsu 3
* Seiken densetsu 4
* Seiken densetsu: Legend of Mana
* Sword of Mana
* Children of Mana
* Seiken densetsu: Friends of Mana
* Heroes of Mana

 |